Broj: 711-I-1322-M-93/21-02-17

Zagreb, 22. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Petre Škrobot, gradonačelnice Grada Samobora,** za davanjem mišljenja Povjerenstva, na 136. sjednici, održanoj 22. srpnja 2021.g., daje sljedeće

**MIŠLJENJE**

**Iz podnormirane odredbe članka 15. stavka 2. ZSSI-a, ne proizlazi nedvojbena obveza da bi općinski načelnik, gradonačelnik, župan ili njihov zamjenik, u obavljanju funkcije člana skupštine trgovačkog društva u kojem jedinica lokalne, odnosno područne (samouprave) ima dionice ili udio u vlasništvu, bio vezan aktom predstavničkog tijela kojim se predlaže imenovanje člana uprave ili nadzornog odbora navedenog trgovačkog društva.**

Obrazloženje

 U Povjerenstvu je 14. srpnja 2021. pod brojem 711-U-3716-M-93/21-01-3 zaprimljen zahtjev za mišljenjem podnesen od dužnosnice Petre Škrobot, gradonačelnice Grada Samobora, povodom kojeg se vodi predmet broj M-93/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnica Petra Škrobot povodom obnašanja dužnosti gradonačelnice Grada Samoboraobvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnica se poziva na odredbu navodi članka 15. stavka 2. ZSSI-a kojim je propisan postupak imenovanja članova upravnih tijela i nadzornih odbora trgovačkih društava u kojima jedinica lokalne samouprave ima dionice ili poslovne udjele te na Smjernicu i uputu od 25. svibnja 2021. koju je s tim u vezi dalo Povjerenstvo. Dužnosnica traži mišljenje Povjerenstva je li skupština navedenog trgovačkog društva obvezna pridržavati se prijedloga predstavničkog tijela jedinice u postupku imenovanja članova upravnih tijela i nadzornih odbora ovih trgovačkih društava te kako postupiti ako se taj prijedlog ne usvoji.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

U dosadašnjoj praksi u situacijama kada dužnosnik (općinski načelnik, gradonačelnik, odnosno župan ili njihov zamjenik) u obavljanju funkcije člana skupštine trgovačkog društva odlučuje o imenovanju članova uprave ili nadzornog odbora takvog trgovačkog društva bez prijedloga predstavničkog tijela, Povjerenstvo pokreće postupak radi utvrđivanja moguće povrede članka 15. stavka 2. ZSSI-a te odlučuje o povredi ove zakonske odredbe.

Međutim, u odnosu na pitanje postavljeno zahtjevom povodom kojeg se daje ovo mišljenje, ističe se da je navedena pravna norma kojom je propisan postupak imenovanja manjkava i nedorečena, jer istom nije izričito propisano je li skupština trgovačkog društva ujedno vezana aktom predstavničkog tijela u pogledu osoba koje se predlažu na ove funkcije, što bi trebao biti smisao te norme, ali ga ona na pravno zadovoljavajući način nije razradila.

Obzirom na podnormiranost navedene zakonske odredbe, ne proizlazi nedvojbena obveza da bi skupština trgovačkog društva bila vezana navedenim prijedlogom predstavničkog tijela, dok su za tumačenje eventualne protupravnosti nepihvaćanja prijedloga koja bi proizlazila iz propisa kojima je uređeno imenovanje članova uprave ili nadzornog odbora trgovačkih društava, nadležna tijela koja te propise primjenjuju.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Petra Škrobot, elektronička dostava
2. Objava na internetskoj stranici Povjerenstva
3. Pismohrana